Stellenbosch-brand: Plunderaars steel toiletteFoto deur die gebruiker @kabloemski op Twitter gelaai Plunderaars trek voordeel uit ‘n brand in ‘n informele nedersetting in Stellenbosch deur die mobiele toilette vir die dakloses te buit. Twee mense is dood en sowat 1 357 plakkershuise is vernietig in die brand wat Vrydagoggend by Kayamandi uitgebreek het. “Dertig mobiele toilette is Vrydag beskikbaar gestel vir die dakloses, maar teen Saterdag was daar slegs vyf oor,” het Conrad Sidego, burgemeester van Stellenbosch, aan die Weekend Argus gesê. Hy doen ‘n beroep op die plaaslike inwoners om verantwoordelikheid te toon, en voeg by dat die munisipaliteit “nie ‘n slagoffer-mentaliteit wil bevorder nie”. Meer as 3 000 mense is tans dakloos. Die brandweer vermoed die oorsaak van die brand is ‘n kers wat omgeval het.